O`zbekiston soliq organlari xodimlari uchun Koreya Milliy soliq xizmatida malaka oshirish tizimi yo`lga qo`yilishi mumkin

Davlat soliq qo`mitasi Raisi Sherzod Kudbiev Koreya Respublikasining O`zbekistondagi Favqulodda va muxtor elchisi Kim Xi Sang bilan uchrashuv o`tkazdi.  Bu haqda Davlat soliq qo`mitasi matbuot xizmati xabar berdi. 
Sherzod Kudbiev uchrashuv avvalida ko`p asrlik do`stlik va mustahkam ishonchga asoslangan o`zbek-koreys muloqoti bugungi kunda ham izchil rivojlanib borayotganini ta`kidladi.  
Shuningdek, janob elchiga mamlakatimizdagi faoliyati davomida Koreya Respublikasi Milliy soliq xizmati va O`zbekiston Respublikasi Davlat soliq qo`mitasi o`rtasidagi o`zaro manfaatli munosabatlar yana-da yuqori bosqichga ko`tarilishiga ishonch bildirdi.  
Ta`kidlash lozim, O`zbekiston soliq ma`murchiligini takomillashtirish yo`lida olib borilayotgan izchil islohotlarda Koreya Respublikasi eng yaqin hamkorlarimizdan biri sanaladi.  
Jumladan, Mamlakatimiz Prezidentining joriy yilda Davlat soliq qo`mitasiga tashrifi davomida aynan Koreya Respublikasida O`zbekiston soliq xizmati xodimlari malakasini oshirishni yo`lga qo`yish bo`yicha topshiriqlar bergan edilar. 
Shu nuqtai nazardan uchrashuvda Koreya tajribasini o`rganish maqsadida, doimiy ravishda O`zbekiston soliq organlari xodimlari uchun Koreya Milliy soliq xizmatida malaka oshirish tizimini tashkil etish masalalari muhokama qilindi.  
O`z o`rnida elchi janoblari yuksak ishonch va yaqin hamkorlik, qolaversa, samimiy ruhda o`tgan uchrashuv uchun minnatdorlik izhor etib, ikki mamlakat soliq tizimi o`rtasidagi aloqalarini yana-da mustahkamlanishida hamkorlikka tayyor ekanligini bildirdi.